Úradný vestník 201 E , 18/08/2005 S. 0083 - 0084



P6_TA(2004)0061 Situácia na Kube Uznesenie Európskeho parlamentu o Kube Európsky parlament, - so zreteľom na svoje predchádzajúce uznesenia o situácii na Kube, najmä na uznesenie z 22. apríla 2004 [1], - so zreteľom na vyhlásenia predsedníctva EÚ z 26. marca a 5. júna 2003 týkajúce sa väznenia disidentov a členov opozície na Kube a týkajúce sa príslušných opatrení, ktoré Európska únia jednomyseľne prijala, - so zreteľom na závery Rady pre všeobecné veci z 16. júna 2003, - so zreteľom na spoločné stanovisko EÚ 96/697/SZBP o Kube, ktoré bolo prijaté 2. decembra 1996 a ktoré je pravidelne aktualizované, - so zreteľom na svoje uznesenie o Guantanáme z 28. októbra 2004 [2], - so zreteľom na článok 103 ods. 2 rokovacieho poriadku, A. vzhľadom k tomu, že ochrana univerzality a neodňateľnosti ľudských práv (vrátane občianskych, politických, hospodárskych, sociálnych a kultúrnych práv) je aj naďalej jedným z hlavných cieľov EÚ; B. vzhľadom k tomu, že nezávislí novinári, umiernení disidenti a ochrancovia ľudských práv (členovia demokratickej opozície a vo väčšine prípadov účastníci projektu Varela) sú aj naďalej väznení za neľudských podmienok a niketorí z nich sú vážne chorí; C. vzhľadom k tomu, že Európska únia v júni 2003 rozhodla o uvalení sankcií na Kubu, po zatknutí a uväznení 75 disidentov v apríli a následnej poprave troch únoscov; D. vzhľadom k tomu, že sloboda prejavu a sloboda zhromažďovania sú základným právom každého jednotlivca; E. vzhľadom k tomu, že pánovi Oswaldovi Payá Sardinasovi, ktorému bola udelená Sacharovova cena Európskeho parlamentu za rok 2002, sa systematicky upiera sloboda vycestovať z Kuby a prijať pozvanie Európskeho parlamentu a ďalších inštitúcií EÚ; F. vzhľadom k tomu, že v posledných týždňoch kubánske orgány, v rozpore so základným právom slobodne sa zhromažďovať, vyhostili niekoľkých poslancov z členských štátov EÚ a pracovníkov humanitárnych organizácií, ktorí sa snažili krajinu navštíviť a stretnúť sa s členmi demokratickej opozície a účastníkmi projektu Varela, aby im vyjadrili podporu a spoluúčasť pri presadzovaní demokratických hodnôt; G. vzhľadom k tomu, že na námornej základni v Guantanáme sú zadržiavané stovky väzňov (v rozpore so základnými ľudskými právami) a vzhľadom k stanoviskám, ktoré v tejto súvislosti zaujal; 1. požaduje okamžité prepustenie všetkých politických väzňov a väzňov svedomia, ktorí sú v krajine zadržiavaní, a opätovne odsudzuje toto väznenie, ktoré predstavuje útok na základné ľudské práva, najmä však na slobodu prejavu a slobodu združovania; 2. nalieha na Radu a Komisiu, aby pokračovali v prijímaní všetkých nevyhnutných krokov s cieľom dosiahnuť prepustenie vyššie uvedených osôb; 3. opätovne opakuje, že cieľom politiky Európskej únie voči Kube zostáva aj naďalej dodržiavanie ľudských práv a základných slobôd, podpora prechodu na pluralitnú demokraciu a trvalú obnovu hospodárstva s cieľom zlepšenia životných podmienok obyvateľov Kuby; 4. dôrazne odmieta vyhostenie troch poslancov z členských krajín EÚ a dvoch zástupcov mimovládnych organizácií zo strany kubánskych orgánov a vyjadruje podporu nielen im, ale aj členom demokratickej opozície; 5. opakuje svoje pozvanie pre držiteľa Sacharovovej ceny Európskeho parlamentu za rok 2002 - pána Oswalda Payá Sardinasa - a nalieha na kubánske orgány, aby mu poskytli nevyhnutné povolenia, aby sa mohol dostaviť pred inštitúcie Spoločenstva; 6. zastáva názor, že za takýchto podmienok je prepustenie všetkých politických väzňov, poskytnutie povolenia pánovi Oswaldovi Payá Sardinasovi a dôkaz o výraznom pokroku v oblasti presadzovania demokracie a podpory ľudských práv a základných slobôd na ostrove Kuba základným predpokladom prehodnotenia spoločného stanoviska Európskej únie o Kube a opatreniach prijatých jednomyseľne dňa 5. júna 2003; 7. zdôrazňuje, že súčasne embargo uvalené na Kubu zo strany USA je kontraproduktívne a malo by byť zrušené; 8. zdôrazňuje, že politická budúcnosť Kuby musí vychádzať z vôle občanov tejto krajiny; 9. poveruje svojho predsedu, aby postúpil toto uznesenie Rade a Komisii, kubánskej vláde, Národnému zhromaždeniu ľudovej moci a tiež pánovi Oswaldovi Payá Sardinasovi (držiteľovi Sacharovovej ceny Európskeho parlamentu). [1] Prijaté texty, P5_TA(2004)0379. [2] Prijaté texty, P6_TA(2004)0050. --------------------------------------------------